b'\n_START_ARTICLE_\nPearaharahutused\n_START_PARAGRAPH_\nPearaharahutused olid 1784. aastal toimunud eesti ja l\xc3\xa4ti talupoegade v\xc3\xa4ljaastumised, mida ajendasid pearahamaksu kehtestamine ja kohtute reformimine (talupoegadest kaasistujate valimine) Balti kubermangudes asehalduskorra ajal.\n_START_SECTION_\nEellugu\n_START_PARAGRAPH_\nPearahamaksu kehtestamine tekitas talurahva hulgas suuri arusaamatusi. Seni polnud talupoegade jaoks selget vahet riigimaksude ja m\xc3\xb5isakoormiste vahel. N\xc3\xbc\xc3\xbcd hakkasid kroonum\xc3\xb5isate, aga ka paljude r\xc3\xbc\xc3\xbctlim\xc3\xb5isate talupojad ise pearahamaksu tasuma. Enamikus r\xc3\xbc\xc3\xbctlim\xc3\xb5isates j\xc3\xa4i pearahamaksu maksmine siiski m\xc3\xb5isnike kanda, see aga v\xc3\xb5imaldas neil talurahva teokoormisi suurendada._NEWLINE_Alates 1784. aasta jaanuarist k\xc3\xa4isid talupoegade saadikud Riias kaebusi esitamas. Valmiera maakonnas hakkasid end otse riigile alluvaks pidavate talupoegade salgad ise pearaha koguma._NEWLINE__NEWLINE_Liivimaal vallandus esimene t\xc3\xb5sisem talurahva v\xc3\xa4ljaastumiste laine. Paljudes m\xc3\xb5isates ei mindud enam teot\xc3\xb6\xc3\xb6le. Kindralkuberner George Browne kandis Katariina II-le ette: _NEWLINE_"Iga tund saan ma uusi teateid m\xc3\xa4ssu puhkemise l\xc3\xa4henemisest [...] Keegi ei taha t\xc3\xb6\xc3\xb6tada ja paljud p\xc3\xb5llud j\xc3\xa4\xc3\xa4vad harimata. Peale selle kardavad aadlikud, et neid m\xc3\xb5isah\xc3\xa4\xc3\xa4rberites koos perekondadega \xc3\xa4ra p\xc3\xb5letatakse."\n_START_SECTION_\nRahutused\n_START_PARAGRAPH_\nJuunis puhkesid rahutused seitsmes Tartumaa m\xc3\xb5isas, tuntuim juht oli Suure-R\xc3\xb5ngu kohtukaasistuja Retsniku Peeter. Haaslaval r\xc3\xbcndasid relvastatud talupojad m\xc3\xb5isa. Talurahva korralekutsumiseks saadeti m\xc3\xb5isatesse s\xc3\xb5jav\xc3\xa4eosad. N\xc3\xbc\xc3\xbcd puhkesid k\xc3\xa4hmlused talupoegade ja Vene soldatite vahel. Ulatuslikum neist leidis aset juulis 1784 ning on tuntud R\xc3\xa4pina puuaias\xc3\xb5jana. Aiateivastega relvastatud talupojad siiski s\xc3\xb5durite vastu ei saanud ning viis nendest maksis eluga. _NEWLINE_\xc3\x9cks talupoeg sai surma V\xc3\xb5rumaa teises servas Karula kiriku juures 1784. aasta augustis puhkenud vastuhakus, kus talupojad n\xc3\xb5udsid kaaslaste karistamise \xc3\xa4raj\xc3\xa4tmist, \xc3\xa4hvardades, et vastasel korral "kisuvad nad veel samal p\xc3\xa4eval kapten-ispravnikul soolikad k\xc3\xb5hust ja teevad neist rasva". Karula vastuhakus osalesid ka naised, kes loopisid soldateid kirikum\xc3\xbc\xc3\xbcrilt kividega.\n_START_SECTION_\nTagaj\xc3\xa4rjed\n_START_PARAGRAPH_\nPearaharahutusi puhkes 63 L\xc3\xb5una-Eesti (25 Tartumaa, 16 V\xc3\xb5rumaa, 15 P\xc3\xa4rnumaa ja 7 Viljandimaa) ning ligi 100 P\xc3\xb5hja-L\xc3\xa4ti m\xc3\xb5isas. Rahutuste mahasurumiseks toodi kohale suuri v\xc3\xa4eosi (3 jalav\xc3\xa4epolku ja kasakapolk), paljusid talupoegi peksti, osa vangistati.'